חברת אינטל הכריזה היום רשמית על השקת טכנולוגיית Thunderbolt (המכונה גם Light Peak) המספקת קישוריות להעברת מידע מהירה ותומכת בתצוגת HD.
"טכנולוגיית Thunderbolt מעוצבת כדי לספק את דרישתם של יצרני תכני מדיה באיכות HD", מסרה החברה, והביאה כדוגמה תכנים כבדים הדורשים נפח תעבורה גבוה הן מבחינת הווידאו והן מבחינת האודיו. "במהירות של 10 ג'יגה-ביט לשניה ניתן להעביר קבצי מדיה גדולים במהירות, וכך לחסוך זמן המתנה לצפייה ולעריכת וידאו. ניתן לגבות את המידע ולשלוף אותו במהירות. למשתמשי מחשבים ניידים המשמעות היא הסתפקות בחיבור יחיד ללפטופ שמרחיב את יכולות המדיה המהירה ותצוגת ה-HD בבית ובמשרד". המהירויות שתספק הטכנולוגיה החדשה יאפשרו להעביר קובץ וידאו בגודל של 10-20 ג'יגה בפחות מחצי דקה.
מטרתה של Thunderbolt היא להחליף תקנים כמו USB ו-HDMI וחיבורי כוננים קשיחים דוגמת SATA. הראשונה שהכריזה שתשמש בטכנולוגיה של אינטל היא חברת אפל, שהכריזה היום על דגמי מק בוק פרו החדשים שיתמכו בה. יצרני מחשבים אחרים, ביניהם סוני, צפויים לאמץ אותה גם כן ולהשיק מחשבים התומכים בה בתחילת שנת 2012.